**Cu privire la aprobarea Regulamentului Comisiei specializate**

**a Consiliului național pentru drepturile omului**

**coordonată de către Cancelaria de Stat**

**------------------------------------------------------------**

În temeiul art. 7 lit. k) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), cu modificările ulterioare, Guvernul DISPUNE:

**1.** Se aprobă:

1) Regulamentul Comisiei specializate a Consiliului național pentru drepturile omului coordonată de către Cancelaria de Stat, conform anexei nr. 1;

2) componența instituțională a Comisiei specializate a Consiliului național pentru drepturile omului coordonată de către Cancelaria de Stat, responsabilă de monitorizarea implementării recomandărilor Evaluării Periodice Universale, conform anexei nr. 2;

3) componența instituțională a Comisiei specializate a Consiliului național pentru drepturile omului coordonată de către Cancelaria de Stat, responsabilă de monitorizarea implementării Convenției Consiliului Europei privind lupta împotriva traficului de ființe umane, conform anexei nr. 3.

**2.** Autoritățile publice cu competențe în implementarea recomandărilor Evaluării Periodice Universale și a Convenției Consiliului Europei privind lupta împotriva traficului de ființe umane vor asigura participarea membrilor desemnați la lucrările Comisiei specializate a Consiliului național pentru drepturile omului coordonată de către Cancelaria de Stat.

**3.** În caz de reorganizare a entităților prevăzute în anexele nr. 2 și nr. 3, locul acestora în Comisia specializată a Consiliului național pentru drepturile omului coordonată de către Cancelaria de Stat se ocupă, după caz, de succesorul de drept.

**4.** Prezenta dispoziție intră în vigoare la data publicării în Monitorul Oficial al Republicii Moldova.

**Prim-ministru DORIN RECEAN**

Vizează:

Secretar general al Guvernului Artur MIJA

Anexa nr.1

 la Dispoziția Guvernului nr.92-d/2023

**REGULAMENTUL**

**Comisiei specializate a Consiliului național pentru**

**drepturile omului coordonată de către Cancelaria de Stat**

**Capitolul I**

**DISPOZIȚII GENERALE**

**1.** Regulamentul Comisiei specializate a Consiliului național pentru drepturile omului coordonată de către Cancelaria de Stat (în continuare – *Regulament*) stabilește procedurile de organizare și funcționare a Comisiei specializate a Consiliului național pentru drepturile omului (în continuare – *Comisie*).

**2.** Comisia funcționează ca structură a Consiliului național pentru drepturile omului (în continuare – *CNDO*) și este coordonată de către Cancelaria de Stat.

**3.** Comisia reprezintă mecanismul instituțional pentru coordonarea și monitorizarea implementării recomandărilor Evaluării Periodice Universale (în continuare – *EPU*) și a Convenției Consiliului Europei privind lupta împotriva traficului de ființe umane (în continuare – *Convenție*).

**4.** Pentru îndeplinirea scopului, obiectivelor și atribuțiilor sale, Comisia cooperează cu ministerele și alte autorități publice, cu reprezentanții instituțiilor pentru drepturilor omului, ai mediului academic, ai mediului de afaceri, ai sindicatelor, ai societății civile și cu partenerii de dezvoltare.

**Capitolul II**

**SCOPUL, OBIECTIVELE ȘI ATRIBUȚIILE COMISIEI**

**5.** Scopul Comisiei este de a asigura monitorizarea implementării recomandărilor EPU și a Convenției.

**6.** Comisia are următoarele atribuții:

1) planificarea, coordonarea și monitorizarea realizării activităților și/sau măsurilor necesare pentru implementarea recomandărilor EPU și a Convenției;

2) înaintarea propunerilor de intervenție, a măsurilor pentru implementarea recomandărilor EPU și ale Convenției și a solicitărilor organelor de monitorizare a implementării recomandărilor EPU și a Convenției;

3) asigurarea colectării și stocării informațiilor și datelor aferente raportării, precum și a materialelor necesare procesului de monitorizare a implementării recomandărilor EPU și a Convenției;

4) coordonarea procesului de elaborare a rapoartelor naționale și a răspunsului Republicii Moldova, care urmează a fi prezentate organelor internaționale de monitorizare a implementării recomandărilor EPU și a Convenției, conform termenelor și calendarului stabilite;

5) identificarea soluțiilor pentru depășirea dificultăților sau a impedimentelor în procesul de implementare a recomandărilor EPU și a Convenției;

6) monitorizarea implementării în Republica Moldova a proiectelor naționale, regionale și internaționale lansate pentru implementarea recomandărilor EPU și a Convenției;

7) asigurarea schimbului interinstituțional de informații, date și bune practici în domeniu.

**Capitolul III**

**COMPONENȚA COMISIEI,**

**DREPTURILE ȘI OBLIGAȚIILE MEMBRILOR**

**7.** Componența Comisiei se stabilește în baza tratatelor internaționale monitorizate: EPU și Convenție.

**8.** Din componența Comisiei fac parte:

1) președintele, secretarul de stat al Cancelariei de Stat;

2) secretarul, se desemnează din cadrul subdiviziunii Cancelariei de Stat în funcție de tratatul monitorizat;

3) reprezentanți ai Cancelariei de Stat, ministerelor și altor autorități/ instituții publice ce dețin competențe în domeniul de implementare a tratatelor;

4) reprezentantul Oficiului Avocatului Poporului, cu statut de observator.

Lista nominală a membrilor Comisiei se confirmă la prima ședință a acesteia, se publică pe pagina web oficială a Cancelariei de Stat, la rubrica dedicată CNDO, și se actualizează de către secretarul Comisiei la necesitate.

**9.** Autoritățile și instituțiile publice reprezentate în cadrul CNDO, la solicitare, acordă suport Comisiei la exercitarea atribuțiilor acesteia, conform domeniilor sale de activitate.

**10.** La ședințele Comisiei pot fi invitați, cu drept de vot consultativ, și reprezentanți ai altor autorități și instituții publice, ai organizațiilor internaționale și necomerciale, ai mediului academic care activează în domeniul drepturilor omului și combaterii traficului de ființe umane.

**11.** Președintele Comisiei are următoarele atribuții:

1) convoacă și prezidează ședințele Comisiei;

2) conduce și coordonează activitatea Comisiei;

3) propune proiectul ordinii de zi spre aprobare membrilor Comisiei prezenți la ședință;

4) semnează actele emise de către Comisie;

5) raportează despre activitatea Comisiei CNDO Comitetului național pentru combaterea traficului de ființe umane, precum și altor entități, la solicitare;

6) coordonează procesul de completare, cu implicarea membrilor Comisiei și a altor autorități competente, a chestionarelor generale/tematice și de elaborare a răspunsurilor la solicitările urgente ale organelor de monitorizare a implementării Convenției.

**12.** Secretarul Comisiei are următoarele atribuții:

1) elaborează Planul de activitate al Comisiei, în baza propunerilor înaintate de către membrii acesteia;

2) acordă suport administrativ și organizațional la organizarea ședinței Comisiei;

3) elaborează proiectul ordinii de zi a ședinței Comisiei;

4) informează membrii Comisiei despre convocarea ședințelor;

5) distribuie proiectul ordinii de zi și materialele necesare pentru desfășurarea ședinței Comisiei.

**13.** În vederea exercitării atribuțiilor Comisiei, membrii acesteia au dreptul:

1) să propună convocarea ședinței Comisiei;

2) să propună subiecte pentru ordinea de zi a ședinței Comisiei, să se pronunțe pe marginea subiectelor discutate în ședință și să prezinte poziția instituției pe care o reprezintă, inclusiv membrul observator;

3) să solicite, prin intermediul instituției în care activează, informații și date necesare pentru desfășurarea activității Comisiei;

4) să propună invitarea în cadrul ședințelor Comisiei a reprezentanților altor autorități și instituții publice, ai organizațiilor internaționale și necomerciale, ai mediului academic.

**14.** Membrii Comisiei au următoarele obligații:

1) să contribuie la realizarea activităților Comisiei, sarcinilor stabilite în cadrul ședințelor Comisiei și atribuțiilor funcționale;

2) să asigure monitorizarea îndeplinirii acțiunilor specifice prevăzute în documentele de politici naționale, care vizează implementarea Convenției și care au fost atribuite autorității din care fac parte;

3) să informeze, în cadrul ședințelor Comisiei, despre acțiunile/măsurile planificate, inițiate sau realizate de către autoritatea pe care o reprezintă, despre problemele și provocările întâmpinate în procesul de realizare;

4) să informeze, în conformitate cu procedurile interne, conducerea autorității din care fac parte despre activitatea Comisiei.

**Capitolul IV**

**PROCEDURA DE ORGANIZARE A ACTIVITĂȚII COMISIEI**

**15.** Comisia își desfășoară activitatea în ședințe publice, care pot fi organizate cu prezență fizică sau prin intermediul platformelor de videoconferințe.

**16.** Ședințele Comisiei se convoacă la necesitate, dar nu mai rar decât de două ori pe an.

**17.** Ședința se consideră deliberativă dacă la aceasta participă majoritatea membrilor Comisiei.

**18.** Materialele subiectelor ce urmează a fi examinate și proiectul ordinii de zi se transmit membrilor de către secretarul Comisiei cu cel puțin 5 zile înainte de data ședinței.

**19.** Pentru asigurarea participării altor subiecți interesați, datele privind convocarea, ordinea de zi a ședinței Comisiei și materialele necesare pentru desfășurarea ședinței se publică pe pagina web oficială a Cancelariei de Stat, la compartimentul CNDO, secțiunea dedicată Comisiei.

**20.** În cadrul ședințelor Comisiei, deciziile pe marginea subiectelor examinate se aprobă cu votul majorității membrilor prezenți. În cazul parității de voturi, examinarea subiectului supus votului se amână pentru ședința următoare.

**21.** Lucrările ședințelor Comisiei se consemnează în procese-verbale. Procesul-verbal este elaborat de către secretarul Comisiei și transmis membrilor în termen de 5 zile lucrătoare de la data ședinței. Procesul-verbal al ședinței este semnat de către secretarul și președintele Comisiei.

**22.** Corespondența Comisiei este asigurată de către secretarul Comisiei și se semnează de către președinte.

Anexa nr. 2

 la Dispoziția Guvernului nr. 92-d/2023

**COMPONENȚA INSTITUȚIONALĂ**

**a Comisiei specializate a Consiliului național pentru drepturile omului coordonată de către Cancelaria de Stat, responsabilă de monitorizarea implementării recomandărilor Evaluării Periodice Universale**

Secretarul de stat al Cancelariei de Stat, președinte al Comisiei

Reprezentantul Ministerul Afacerilor Externe și Integrării Europene

Reprezentantul Ministerului Afacerilor Interne

Reprezentantul Ministerului Educației și Cercetării

Reprezentantul Ministerului Finanțelor

Reprezentantul Ministerului Justiției

Reprezentantul Ministerului Muncii și Protecției Sociale

Reprezentantul Ministerului Sănătății

Reprezentantul Ministerului Mediului

Reprezentantul Agenției Relații Interetnice

Reprezentantul Biroului politici de Reintegrare

Reprezentantul Consiliului Audiovizualului

Reprezentantul Centrului Național Anticorupție

Reprezentantul Institutului Național al Justiției

Reprezentantul Procuraturii Generale

Reprezentantul Oficiului Avocatului Poporului (cu statut de observator)

Reprezentantul Consiliului pentru Egalitate

Reprezentantul Academiei de Științe a Moldovei

Anexa nr. 3

 la Dispoziția Guvernului nr. 92-d/2023

**COMPONENȚA INSTITUȚIONALĂ**

**a Comisiei specializate a Consiliului național pentru drepturile**

**omului coordonată de către Cancelaria de Stat, responsabilă**

**de monitorizarea implementării Convenției Consiliului Europei**

**privind lupta împotriva traficului de ființe umane**

Secretarul de stat al Cancelariei de Stat, președinte al Comisiei

Reprezentantul Ministerului Afacerilor Interne

Reprezentantul Ministerului Muncii și Protecției Sociale

Reprezentantul Ministerului Educației și Cercetării

Reprezentantul Ministerului Justiției

Reprezentantul Ministerului Sănătății

Reprezentantul Ministerului Finanțelor

Reprezentantul Ministerului Afacerilor Externe și Integrării Europene

Reprezentantul Procuraturii Generale

Reprezentantul Institutului Național al Justiției

Reprezentantul Centrului pentru combaterea traficului de persoane

Reprezentantul Inspectoratului General al Poliției de Frontieră

Reprezentantul Inspectoratul general pentru Migrație

Reprezentantul Inspectoratului de Stat al Muncii

Membrul GRETA din partea Republicii Moldova